寄滿居中衡父
作者：王令
朝代：宋

paragraphs: 前會去莫追，後見來無期。
别嘆後見難，悔恨前會稀。
惟吾衡父兄，金純玉光輝。
裁磨殺圭角，不與瓦礫齊。
大匠陶百窑，不問履下泥。
一衡舉十鈞，何棄毫與釐。
余獨何爲人，乃不忍使遺。
有如横道芻，萬足踏不疑。
子何嗜好殊，獨俯掇以歸。
整束使不茨，欲令襍蘭芝。
蘭芝有天香，芻賤雜則非。
然其厠置間，適與薫染資。
文章每借觀，罅隙窺晴曦。
議論使坐聽，穴瞶聞英池。
春園或承招，遊騎亦許隨。
劇雲愛風枝，爇火圍夜棋。
縱談心開張，倒笑冠欹披。
匹馬載以來，東首頸脰疲。
夜夢不厭勞，百里夕一馳。
想見目與眉，百障千藩籬。
不虞自投置，遂若鳥遭黐。
何時獲因緣，連箠促馬蹄。
誓當盡晨昏，不復起退辭。